Anti-Kerryjevski dokumentarac na pro-Bushevskoj televizijskoj mreži (19/10/04) - 2004-10-18
Dokumentarac naslovljen “Ukradena čast: Rane koje nikada ne zarastaju” obrađuje antiratne aktivnosti Johna Kerryja nakon njegove vojne 
Ovogodišnja američka predsjednička kampanja protiče u optužbama o pristranosti medija. Velikim televizijskim kućama CBS-u i ABC-u predbacuje se da su emitirale izvješća kritična prema predsjedniku Bushu, a televizijskoj mreži Fox da je sklonija predsjedniku. Američka medijska korporacija Sinclair Broadcasting Group naložila je svojim pridruženim stanicama da emitiraju dokumentarni film koji je kritičan prema demokratskom predsjedničkom kandidatu Johnu Kerryju. Emitiranje tog dokumentarnog filma, koji se bavi ulogom Johna Kerryja kao jednog od organizatora prosvjeda protiv Vijetnamskog rata početkom 70-tih, zakazano je za nekoliko dana prije izbora, 2. studenoga. Dužnosnici Demokratske stranke, uključujući 20 senatora, pozvali su savezne organe da provedu istragu Sinclair Broadcasting Groupa, koji u svom vlasništvu ima 62 televizijske postaje kojima je pokrivena oko četvrtina Sjedinjenih Država. Vlasnik tvrtke, David Smith, koji zajedno s drugim direktorima korporacije podržava reizbor predsjednika Busha, nije odgovorio na naš zahtjev za intervju. Joe Sandler, odvjetnik Nacionalnog odbora Demokratske stranke, kaže da izborni zakoni propisuju da političke organizacije moraju platiti za oglašavanje na televiziji. Međutim, autori protuKerryjevskog dokumentarca dobili su to vrijeme besplatno. Sandler naglašava da je to kao kao da je Bushev stožer dobio neograničen novčani prilog, a to je protuzakonito: "Naređujući televizijskim postajama da emitiraju dokumentarni film o Johnu Kerryju vlasnici su ih zakinuli za značajni prihod od oglašavanja. Radi se o političkom prilogu uoči izbora kako bi se sredstvima neke korporacije utjecalo na rezultat izbora i to je nezakonito." Dvije agencije savezne vlade najmjeravaju provesti istragu o ovom slučaju. Neki analitičari kažu da se ne radi o novom, već o simptomatičnom razvoju događaja u američkoj politici povezanom sa sve većim utjecajem medijskih konglomerata u Sjedinjenim Državama. Rick Rockwell je profesor komunikacija na Sveučilištu American ovdje u Washingtonu: "Mislim da ima nekih šest velikih medijskih konglomerata, ne samo u Sjedinjenim Državama, nego i u svijetu. Najveći vlasnik medija u Sjedinjenim Državama je General Electric, a tu su i Fox, Disney i Viacom. Od europskih lanaca tu je Bertelsmann, a na putu preuzimanja medija, djelomično i u Sjedinjenim Državama, nalazi se i Sony. Sve navedene tvrtke kupuju sve više i više medija, a to znači sve manje i manje neovisnih glasova u sustavu koji predstavljaju." Profesor Rockwell dodaje da se u informativnim programima može primijetiti naginjanje ka konzervativizmu. Međutim, Richard Noyers, iz neprofitne organizacije Media Research Center iz Alexandrije, u Virginiji, kaže da Demokratsku stranku ne brine medijski konglomerat poput Sinclaira, već sadržaj dokumentarca koji taj konglomerat želi prikazati: "Demokrate je uznemirila činjenica da se radi o filmu u kojem se kritizira Johna Kerryja. Ako pogledate tijek kampanje vidjet ćete, na što ljudi u Sinclaru ukazuju, da su mediji pridali jako malo pažnje odnosu bivših zarobljenika u Vijetnamu prema Johnu Kerryju. Oni vjeruju da je ovaj dokumentarni film vrijedan njihove publike i zato će ga prikazati prije izbora. Ljudi ga mogu gledati ili ne gledati." Anti-Kerryjevski dokumentarac naslovljen “Ukradena čast", s podnaslovom "Rane koje nikada ne zarastaju” obrađuje antiratne aktivnosti Johna Kerryja nakon njegove vojne službe u Vijetnamu. U središtu filma je Kerryjevo svjedočenje pred senatskim odborom, 1971. godine, u kojem je današnji demokratski predsjednički kandidat osudio rat i rekao da su on i mnogi drugi američki vojnici u Vijetnamu krivi za ratne zločine.